Næste år kommer krydstogtskibene for alvor tilbage til Skagen, og det kræver flere guider.

Foreløbig har 40 krydstogtskibe med op til 59.000 gæster meldt deres ankomst til Skagen Havn i 2022 og derfor er der behov for rigtig mange guider. Det skriver netmediet Kanal Frederikshavn. Siden 2015, da Skagen Havn indviede den nye krydstogtkaj, er antallet af krydstogtanløb steget betragteligt og med Skagen Havns seneste havneudvidelse, der blev færdig i marts i år - er der nu en ekstra kaj, der kan anvendes til anløb af krydstogtskibe, når efterspørgslen kræver det. Hvor der i 2020 og 21 kun har været ganske få krydstogtanløb i Skagen på grund af covid-19, er der nu lysere tider i sigte. Krydstogtsæson 2022 tegner til at blive på niveau med 2019 målt i antal anløb og gæster. Ud af de 40 anmeldte anløb er de 11 førstegangsanløb og iblandt disse er der nogle meget store skibe. Der bliver dage, hvor cirka 1500 gæster skal på ture rundt i Skagen, Frederikshavn eller Sæby. Og det kræver flere folk til at vise turisterne rundt i det nordlige Danmark. - Vi har derfor brug for at udvide vores korps af professionelle freelance-guider for at kunne klare efterspørgslen både i 2022 og de kommende år, siger cruise manager Anne Sofie Rønne Jensen, Cruise Skagen til Kanal Frederikshavn. Hun tilføjer, at der er behov for guider, der kan tale enten tysk, engelsk, spansk, italiensk eller fransk. Derfor arrangerer Cruise Skagen i samarbejde med turistforeningen Toppen af Danmark et guidekursus med start i begyndelsen af november.